SKRIFTLIG FORESPØRGSEL E-1499/02

af Jean Lambert (Verts/ALE) og Inger Schörling (Verts/ALE) til Kommissionen

(29. maj 2002)

Om: Anlæg af en landevej i naturparken Tamadaba (Gran Canaria Spanien)

Naturparken Tamadaba på De Kanariske Øer har stor økologisk betydning. Den omfatter et særligt bevaringsområde i Pinar de Tamadaba (3 400 ha SBO 355) og en lokalitet af fællesskabsbetydning (ES7010009), som med sine i alt 7 528 ha udgør næsten hele naturparkens areal. Mange af de naturtyper, der er repræsenteret her, er prioriterede(1). Den kanariske lokalregering påtænker også at udlægge to områder som udelukkelseszone, først og fremmest med det formål at genindføre den kanariske blå bogfinke (Fringilla teydea polatzeki). Denne art har været omfattet af Life-projekter i 1994 og 1998. 1998-projektet, der for 60 % vedkommende er finansieret af EU, påbegyndtes i 1999 og strækker sig over en periode på fire år. Ministeriet for offentlige arbejder under lokalregeringen planlægger af hensyn til samfundets interesser at forbedre forbindelsen mellem La Aldea og øens hovedstad ved at anlægge en ny landevej i dette beskyttede område en motortrafikvej med en tilladt gennemsnitshastighed på 80 km i timen. Projektet omfatter 14 tunneller og 21 viadukter, hvoraf to kommer til at ligge i omkring 90 m højde og får en mindsteradius på 250 m. Man regner med at kunne reducere strækningen mellem Agaete og La Aldea fra 32 til 19 km og mindske kørselstiden med 15-20 minutter. Ministeriet har til trods for de offentlige demonstrationer, der har været afholdt, hvor der blev foreslået 10-20 alternative løsninger, nægtet at overveje andre muligheder. Undersøgelsen af indvirkningerne på miljøet bygger ikke på mange analyser(2). Der budgetteres med 25 mia. pesetas, svarende til lidt over 150 mio. EUR, til gennemførelse af projektet, og heraf stammer 15 mia. fra ministeriet for intern udvikling (aftale om anlæg af landeveje). Der er noget, der tyder på, at disse midler kan stamme fra EFRU.

Kan Kommissionen træffe de nødvendige foranstaltninger til beskyttelse af det omtalte område og drage omsorg for, at de alternativer, der er skabt grundlag for i direktiv 92/43/EØF(3) og 97/11/EF(4), tages op til overvejelse? Påregnes der EU-finansiering til dette vejprojekt? Og har Kommissionen i bekræftende fald mulighed for at blokere midlerne?

(1) Naturtyper og arter omfattet af direktiv 92/43/EØF: 4050, 5330, 7220, 8320, 9320, 9363, 9550, 1812, 1737, 1728, 1536, 1819, 1656.

(2) Eksempelvis er der ikke foretaget en seriøs evaluering af de miljømæssige omkostninger ved dette projekt; der tales ikke om følgerne af de veje, der skal anlægges, og den jord, der skal flyttes, for at kunne nå frem til det uvejsomme og vanskeligt tilgængelige terræn med stejle skråninger, hvor den nye vej skal anlægges; der er ikke foretaget en tilstrækkelig vurdering af de følger, landevejen vil få for den arkæologiske arv (Guayedra, Tirma og Barranco de La Aldea); og der foreslås ikke nogen løsning på, hvad der skal ske med de flere hundrede tusinde kubikmeter jord fra udgravningerne til tunnellerne.

(3) EFT L 206 af 22.7.1992, s. 7.

(4) EFT L 73 af 14.3.1997, s. 5.

Svar afgivet på Kommissionens vegne af Margot Wallström

(10. juli 2002)

De ærede medlemmer har udtrykt bekymring over planer om at bygge en ny vej i Natura 2000-lokaliteten Pinar de Tamadaba.

Den 9. januar 2002 offentliggjorde De Europæiske Fællesskabers Tidende Kommissionens beslutning af 28. december 2001 om vedtagelse af listen over lokaliteter af fællesskabsbetydning i det biogeografiske område Makaronesien(1) i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter.

Lokaliteten Tamadaba er opført på listen vedrørende Makaronesien med koden ES0000111.

Som de ærede medlemmer påpeger, har Kommissionen godkendt to Life-projekter, der har til formål at beskytte den blå bogfinke i området.

Det seneste af disse projekter har koden B4-3200/98/469 Beskyttelse af den kanariske blå bogfinke. Formålet med projektet er at reducere risikoen for, at denne kanariske underart uddør. Der vil blive udarbejdet en genopretningsplan og gennemført to konkrete foranstaltninger: For det første vil man etablere en ny bestandskerne, og for det andet vil man bringe de faktorer, der bidrager til dødeligheden, under kontrol for at øge overlevelsesraten og sikre den eksisterende bestand. Et af de specifikke mål er at genoprette bestanden i Tamadaba-fyrreskoven, der nu næsten er forsvundet. Projektet strækker sig over en periode på fire år, frem til december 2002.

De samlede omkostninger ved projektet er 329 398 EUR, og Kommissionen bidrager med 197 638 EUR (60 %).

Forvaltning og beskyttelse af lokaliteterne under Natura 2000 sker i overensstemmelse med artikel 6 i Rådets direktiv 92/43/EØF. Direktivet opstiller klare procedurer for, hvordan man behandler planer og projekter, der ikke er nødvendige for forvaltningen af Natura 2000-lokaliteten, men som kan forventes at påvirke lokaliteten væsentligt.

Hvad angår planerne om at bygge en ny vej, har Kommissionen ikke noget kendskab til dette initiativ. Kommissionen har ikke modtaget nogen oplysninger fra den spanske regering om planer eller projekter vedrørende anlæg af en ny vej i Natura 2000-lokaliteten. Kommissionen vil derfor anmode den spanske regering om oplysninger om dette projekt.

I overensstemmelse med nærhedsprincippet og Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(2) hører såvel valget som gennemførelsen af projekter under medlemsstaternes ansvarsområde. Kommissionen har derfor henvendt sig til de spanske myndigheder for at få oplysninger om en eventuel medfinansiering af dette projekt, og så snart oplysningerne foreligger, vil de ærede medlemmer blive underrettet herom.

(1) Kommissionens beslutning 2002/11/EF af 28. december 2001, EFT L 5 af 9.1.2002.

(2) EFT L 161 af 26.6.1999.